
Alapige: 2Pt 1:16-21

Jól teszitek ha figyeltek!
Már megállapítottuk, hogy Péter a halála előtt írta ezt a levelét, amelyben a számára legfontosabb dolgokra szeretne emlékeztetni - úgy, hogy halála után is emlékezzünk rá. Nevezhetjük végrendeletnek a levelét, amiben a keresztyén élettapasztalatát foglalja össze, amire a leginkább szeretné felhívni a figyelmét az utána jövő fiatalabb hívőknek. Úgy látja, hogy nagy veszély leselkedik a keresztyénekre, ami már sokakra hatással volt és még többekre lesz hatással. A tévhit, tévtanítások veszélyére figyelmeztet, úgy, mint aki már világosan látja ezek rettentően káros és veszélyes hatását és ezek megnyilvánulását, sokak életében. A levél második és harmadik részében írja le ezeknek a tévtanításoknak, tévhiteknek jellemzőit és a következményeit. Az első részben adja a megoldást a megfelelő felkészülésre és az eredményes védekezésre. A 3:17-18-ban találjuk a levél mondanivalójának az összefoglalását - "vigyázzatok, nehogy a gonoszok tévelygései magukkal sodorjanak... növekedjetek a kegyelemben!"

Egy héttel ezelőtt az Istentiszteleten elkezdtük a kegyelemben való növekedés tanulmányozását a Péter által megadott információk alapján, és láthattuk, hogy két nagy gondolatcsoportról beszélt: 
a) arról amit Isten tett értünk, amivel ő megajándékozott és ellátott, valamint


b) a lelki, kegyelmi erőforrásokkal (fegyverzet, felszerelés) való élés fontosságáról

Ma azt vizsgáljuk tovább, hogy milyen alapot ad Péter az ő felszólításának, mivel támasztja alá és erősíti meg a figyelmeztetését. Miért adjunk hitelt az ő szavának és miért hallgassunk rá, engedelmeskedve neki.

1. Már utalt a tévelygőkre a 9. versben, aztán erőteljesen érinti őket a 16. vers elején, ahol arra utal, hogy nem "kitalált meséket követve" beszéltek, írtak Krisztusról. Miért fogalmaz így? Mert bizonyára vádolták azzal, hogy mindaz, ami Krisztusról, az evangéliumról szól, az mese - mítosz az eredeti szó szerint, vagyis nem valóság, nem igazság, bár sokan hisznek benne. Azért különösen hangsúlyos ez a vád és az ellene való védekezés, mert nagyon komoly következményei vannak. Ha tényleg mítosz az evangélium, akkor csak buta ijesztgetés a végső ítélet és az örök kárhozat, amiről az apostolok és a keresztyének úgy beszélnek mint az istentelen élet biztos következményéről. De ha az evangélium és a Krisztusról szóló igei tanítás igaz, akkor az ítélet és a kárhozat is igaz és akkor NEM MINDEGY, hogy élnek a keresztyének. Akkor tényleg fontos a szentség! 

Tehát az a kérdés, hogy valóság-e Jézus Krisztus Istensége és az ő hatalma, valóság-e az ő visszajövetele, az utolsó ítélet, az örök kárhozat és az örök élet? Láthatjuk, hogy két fő tévtanítási irányzattal foglalkozik Péter: 


a) akik azt mondják, hogy mindez igaz, de gonosz, istentelen életvitelt folytatnak, és a cselekedeteikkel cáfolják az utolsó ítélet és kárhozat valóságát - nem félnek tőle - ezekről olvasunk a 2. részben 


b) akik nyíltan tagadják Krisztus visszajövetelét, az utolsó ítéletet és a kárhozatot - ezeket említi a 3. részben. 

Tudja, hogy ezek a tévelygések veszélyt jelentenek az igazi keresztyénekre, különösen a frissen megtértekre, vagy a tanításban kevésbé jártasokra, de akár a hitben idősebbekre is. Tudja hogy ez a hatás fog győzedelmeskedni rajtuk, ha nem idézik fel rendszeresen az alapvető hitigazságokat, hogy így újra és újra megerősödjenek, ha nem kitartóak a kegyelemben való növekedésben.

Péter két nagy érvet hoz Jézus Krisztus, az utolsó ítélet és a kárhozat valóságának alátámasztására:

- Krisztus megdicsőülése - aminek a szemtanúja volt ő is

- a Krisztusról szóló próféciák, tanítások - amire a 19-21. versekben utal.  

2. Péter életében hatalmas megtapasztalás volt Krisztus megdicsőülése. Ha az addigi tapasztalatok, amelyek Krisztus Istenségéről szóltak megkérdőjelezhetőek voltak, ez mindent felülmúlt. (Mt 17,1-8) Krisztus különleges elváltozása, természetfeletti fényessége, a szózat amely a felhőből jött, mind Krisztus isteni hatalmára mutattak. Nem csak isteni hatalmára, hanem az ő dicsőséges visszajövetelére is amikor ítélni fog - ahogy ezt a jelenések könyve is bemutatja...

Péter arra hivatkozik, hogy ennek ő szemtanúja volt társaival együtt, és ez egy nagyon fontos bizonyíték, ami alátámasztja a Jézus Krisztusról szóló tanításokat, kijelentéseket.    

3. Mivel tudatában volt annak, hogy az emberi tapasztalat egy könnyen támadható felület, sokféleképpen ki lehet magyarázni és különböző okoskodásokkal cáfolni, ezért egy még erősebb bizonyítékot hoz, ami az előbbivel együtt képez egy nagyon komoly egységet: az isteni kijelentést, próféciát. A magyar fordítás nem adja vissza jól Péter állítását - inkább úgy kellene hangozzon, hogy "Még biztosabb a prófétai beszéd", amire jól teszitek ha figyeltek. Vagyis az isteni kijelentés ami a szentírás íróin keresztül lett rögzítve számunkra, megbízhatóbb az emberi tapasztalatnál. Miért? Mert "sohasem ember akaratából származott a prófécia" nem önkényes magyarázatok vannak Isten igéjében, hanem Isten szuverén terve, amely a Szentlélek segítségével jutott el az emberhez az ihletés különleges folyamata által.

Mivel pedig ez ennyire hiteles és biztos, ezért igencsak érdemes figyelni rá, és komolyan venni, mert különben teljesen ki van szolgáltatva az ember a "gonoszok tévelygéseinek" és annak következményének - az örök kárhozatnak.  

4. A Sátán nagyon jól tudja, hogy a hívőket nehéz tévelygésre vezetni durva könnyen felismerhető tévtanításokkal, de annál könnyebb, nagyon apró alig észrevehető lépésekkel, amelyek által az ember mindig csak egy ici-picit ad fel az elveiből, csak egy nagyon kicsi kompromisszumot köt.

Igen jó lehetőség számára a gyakorlati keresztyén élet, ahol a bűnös óemberi kívánságok szépen lassan lépésről lépésre eltávolítják az embert Istentől, és mély romlásba taszítják - ezeket ecseteli Péter a levél 2. részében. Ezek ellen pedig egyetlen védelmet lát - emlékeztetés által ébresztgetni.
    Tisztában van, hogy azok akiknek írja a levelét, ismerik az evangéliumot a Krisztusról és az ő keresztjéről, a megszentelődés fontosságáról szóló tanítást, és "erősek ebben a jelenvaló igazságban". De azt is tudja, hogy ez az erősség hamar elszállhat és az ismeret feledésbe merülhet, legalább is olyan mértékben, hogy ne lehessen alkalmazni szükség esetén. Az éberség könnyen meglankad, a keresztyén belefárad a figyelésbe, a harcba, és megkíván egy kis olyan pihenést, ahol megfeledkezhet az Úrról és a tőle való függéstől... és máris az ördög csapdájában találja magát. Ezért Péter úgy gondolja - állandóan kell az emlékeztetés és teszi is. 

Mindaddig szükségesnek látja az emlékeztetőt és az arra való figyelést, amíg "felvirrad a nappal és hajnalcsillag kel fel a szívekben" (19. v.) vagyis amíg Isten elszólít ebből a földi életből és amíg Jézus Krisztus visszajön és átviszi az övéit az örök dicsőségbe.

Addig pedig ez a világ egy bűn által elsötétített hely ahol a hívők számára az Isten igéje az egyetlen igazi világosság, amelynek fényénél járhatják Isten útját (Zs 119:105). 

Vigyázz, ne távolodj el ettől a fénytől, élj vele, hogy emlékeztessen a rád leselkedő veszélyekre és a védelemre! 
